## Zakon o osnivanju Sveučilišta u Dubrovniku

### NN 163/2003 (16.10.2003.), Zakon o osnivanju Sveučilišta u Dubrovniku

if !supportEmptyParas endif

# hrvatski sabor

2345

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O OSNIVANJU SVEUČILIŠTA U DUBROVNIKU

Proglašavam
Zakon o osniva­nju Sveučilišta u Dubrovniku, koji je donio Hrvatski sabor na
sjednici 1. listopada 2003.

Broj:
01-081-03-3304/2
Zagreb, 6. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O OSNIVANJU SVEUČILIŠTA U DUBROVNIKU

Članak 1.

(1) Ovim se Zakonom osniva Sveučilište u Dubrovniku,
kao javna ustanova (u daljnjem tekstu: Sveučilište).

(2) Na pitanja koja nisu uređena ovim Zakonom
primjenjuju se odredbe Zakona o ustanovama i posebnih zakona koji reguliraju
visoko obrazovanje i znanstvenoistraživačku djelatnost.

Članak 2.

Osnivač Sveučilišta je Republika Hrvatska, a prava i
dužnosti osnivača obavljat će ministarstvo nadležno za visoko obrazovanje.

Članak 3.

(1) Naziv Sveučilišta glasi: Sveučilište u
Dubrovniku.

(2) Sjedište Sveučilišta je u Dubrovniku, Ulica Ćire
Carića 4.

Članak 4.

(1) Djelatnost Sveučilišta je:

– ustrojavanje i izvođenje sveučilišnih dodiplomskih
i poslijediplomskih studija te provođenje postupaka za stjecanje doktorata
znanosti izvan doktorskog studija,

– ustrojavanje i izvođenje stručnih dodiplomskih
studija u skladu s zakonom koji regulira visoko obrazovanje,

– ustrojavanje i izvođenje programa stalnog stručnog
usavr­šavanja,

– obavljanje znanstvenog i visokostručnog rada uz
uvjete utvrđene posebnim propisima,

– izdavačka, bibliotečna i informatička djelatnost za
potrebe nastave te znanstvenog i stručnog rada,

– izrada stručnih mišljenja i vještačenja.

(2) Sveučilište može obavljati i druge djelatnosti
koje služe obavljanju djelatnosti iz stavka 1. ovoga članka, ako se one u
manjem opsegu ili uobičajeno obavljaju uz navedene djelatnosti.

Članak 5.

(1) Sveučilište se ustrojava sa sveučilišnim odjelima
i s drugim ustrojstvenim jedinicama u svom sastavu.

(2) Statutom sveučilišta pobliže se određuje njegovo
ustrojstvo te druga važna pitanja za njegovo djelovanje.

Članak 6.

Sveučilišna tijela su rektor i sveučilišni senat.

Članak 7.

(1) Čelnik i voditelj Sveučilišta je rektor.

(2)
Rektor:

–  predstavlja
i zastupa Sveučilište,

–  poduzima
sve pravne radnje u ime i za račun Sveučilišta,

–  zastupa
Sveučilište u svim postupcima pred sudovima, upravnim i drugim tijelima te
pravnim osobama s javnim ovlastima,

– daje pisanu punomoć drugoj osobi, u granicama svoje
ovlasti da zastupa Sveučilište u pravnom prometu,

– odgovoran je za zakonitost rada Sveučilišta,

– obavlja i druge poslove utvrđene zakonom i statutom
Sveučilišta.

(3) Rektor se bira i razrješava u skladu s uvjetima
propisanim posebnim zakonom i statutom Sveučilišta.

(4) Rektoru u radu pomažu prorektori. Broj, uvjeti
izbora, razrješenja i ovlasti prorektora pobliže se određuju statutom
Sveučilišta.

Članak 8.

(1) Rektor ne može bez suglasnosti sveučilišnog
senata sklapati poslove o stjecanju, opterećenju ili otuđenju nekretnina i
druge imovine.

(2) Sveučilište ne može bez suglasnosti osnivača
steći, opteretiti, ili otuđiti nekretnine i drugu imovinu, niti ugovoriti drugi
pravni posao, ako vrijednost pojedinačnog ugovora iznosi više od milijun kuna.

Članak 9.

Sveučilišni senat je stručno vijeće Sveučilišta koje
čine pred­stavnici nastavnika, drugih zaposlenika i studenata u skladu s
posebnim zakonom koji regulira visoko obrazovanje i statutom Sveučilišta.

Članak 10.

(1) Sveučilišni senat obavlja poslove određene
zakonom i statutom Sveučilišta.

(2) Sveučilište može osnovati stručna vijeća i druga
tijela odjela i drugih ustrojstvenih jedinica te na njih prenijeti ovlasti za
obavljanje pojedinih poslova iz djelokruga sveučilišnog senata, u skladu s
posebnim zakonom i statutom Sveučilišta.

Članak 11.

(1) Imovinu Sveučilišta čine:

– sredstva za rad osigurana u državnom proračunu,

– sredstva stečena od pružanja usluga,

– sredstva pribavljena iz drugih izvora.

(2) Sveučilište nema za cilj stjecanje dobiti.

(3) Ako Sveučilište u obavljanju svoje djelatnosti
ostvari dobit, ova se dobit upotrebljava isključivo za obavljanje i razvoj
djelatnosti Sveučilišta.

(4) Sveučilište odgovara za obveze cijelom svojom
imovinom.

(5) Republika Hrvatska solidarno i neograničeno
odgovara za obveze Sveučilišta.

Članak 12.

(1) U roku od 30 dana od dana stupanja na snagu ovoga
Zakona:

– upravno vijeće Veleučilišta u Dubrovniku donijet će
odlu­ku o pripajanju ustanova Veleučilišta u Dubrovniku i Studentskog centra u
Dubrovniku Sveučilištu,

– senat Sveučilišta u Splitu donijet će odluku o
pripajanju Fakulteta za turizam i vanjsku trgovinu u Dubrovniku Sveučilištu.

(2) Ustanove iz stavka 1. ovoga članka prestaju s
radom danom upisa Sveučilišta u sudski registar.

(3) Danom upisa Sveučilišta u sudski registar,
Sveučilište preuzima sve poslove, radnike zatečene na preuzetim poslovima,
opremu, arhive, sredstva za rad, financijska sredstva te prava i obveze
ustanova stavka 1. ovoga članka.

Članak 13.

(1) Studenti upisani na Veleučilištu u Dubrovniku i
Fakultetu za turizam i vanjsku trgovinu, danom pripojenja ovih ustanova
Sveučilištu postaju studenti Sveučilišta.

(2) Studenti iz stavka 1. ovoga članka koji nisu
ponavljali godinu studija, imaju pravo završiti studij na Sveučilištu po
programima i uvjetima koji su bili na snazi kada su upisali prvu go­dinu
studija, a ostali studenti po programima i uvjetima koje će propisati
Sveučilište.

Članak 14.

(1) Vlada Republike Hrvatske će u roku od 30 dana od
dana stupanja na snagu ovoga Zakona, na prijedlog ministra znanosti i
tehnologije, imenovati privremenog rektora Sveučilišta.

(2) Privremeni rektor obavit će pripreme za početak
rada Sveučilišta, pribaviti dopusnicu ministarstva nadležnog za visoko
obrazovanje za početak obavljanja djelatnosti, donijeti privremeni statut
Sveučilišta uz suglasnost osnivača, podnijeti prijavu za upis u sudski registar
te poduzeti radnje za konstituiranje sveučilišnog senata.

(3) Sveučilište može početi obavljati djelatnost
danom upisa u sudski registar.

(4) Privremeni statut iz stavka 2. ovoga članka
primjenjivat će se do stupanja na snagu Statuta kojega će donijeti Senat Sveu­čilišta
u skladu sa Zakonom o visokim učilištima.

Članak 15.

Ovaj Zakon stupa na snagu osmoga dana od dana objave
u »Narodnim novinama«.

Klasa:
602-04/03-01/01

Zagreb, 1. listopada 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 163/2003-2345